Hafrannsóknastofnun leggur til að þorskveiði verði dregin saman um þrettán prósent á næsta fiskveiðiári. Það skýrist af slökum árgöngum og ofmati á stærð veiðistofnsins. Veiðiráðgjöf á síld er tvöfölduð.
Hafrannsóknastofnun kynnti í morgun veiðiráðgjöf sína fyrir næsta fiskveiðiár. Helstu tíðindin felast í að lagt er til að veidd verði tæplega 223 tonn af þorski sem er 13 prósenta lækkun frá yfirstandandi fiskveiðiári. Samdrátturinn nemur 17-18 milljörðum króna í aflaverðmæti og því ljóst að þetta er talsvert högg fyrir sjávarútvegsfyrirtæki í landinu. Þorsteinn Sigurðsson, forstjóri Hafrannsóknastofnunar, segir niðurstöðuna vonbrigði.
Það eru tveir árgangar inni í þessum hluta veiðistofnsins sem að hefur mestan lífmassa sem eru mjög daprir. Þannig að náttúran er ekki að hjálpa okkur en auk þess hefur verið farið í rýni á stofnmatið og kemur í ljós að við höfum verið að ofmeta á undanförnum árum eldri hluta stofnsins og í raun þá allan stofninn um leið.
Þorsteinn bendir á að þrátt fyrir þessi vonbrigði sé þorskstofninn stór í sögulegu samhengi og þarf að fara 40 ár aftur í tímann til að sjá viðlíka stærð á veiðistofni þorsks.
Ráðgjöf lækkar í fleiri tegundum, til að mynda um 17 prósent í gullkarfa, 36 prósent í djúpkarfa og 17 prósent í löngu. Á móti kemur að ráðgjöf á ýsu hækkar um 11 prósent og síldarstofninn er að taka við sér eftir langvarandi sýkingu. Þar er ráðgjöfin tvöfölduð, fer úr 35 þúsund tonnum í 72 þúsund tonn, sem Þorsteinn segir mikið ánægjuefni. Kemur það ofan á áður boðaða aukningu á loðnu.
Það er hins vegar mikið áhyggjuefni hversu léleg nýliðun hefur verið í mörgum stofnum. Þorsteinn segir það kalla á ítarlegar rannsóknir því ekki er vitað hvað veldur.
Þetta er að gerast í alltof mörgum stofnum og í grunninn þeim stofnum sem eru svokallaðir hlýsjávarstofnar og með hlýnun hefði maður fyrirfram ætlað að það myndi gefa í í nýliðuninni en ekki draga úr henni eins og raunin er.
Hafrannsóknastofnun leggur til að þorskveiði verði dregin saman um 13 prósent á næsta fiskveiðiári. Samdrátturinn nemur 17 til 18 milljörðum króna. Forstjóri Hafró segir að leggjast þurfi í víðtækar rannsóknir á slæmri nýliðun í mörgum fiskistofnum. 